Gazetarit amerikan i ndalohet hyrja në Rusi
Rusia ndalon për pesë vjet hyrjen e një gazetari amerikan, i cili ka shkruar në mënyrë kritike rreth qeverisë ruse
Rusia i ka ndaluar hyrjen një gazetari amerikan për pesë vjet për shkak të një mosmarrëveshjeje në lidhje me vizën e tij. Gazetari me përvojë, këshilltar për Radion Evropa e Lirë/ Radio Liria ka kritikuar qeverinë e Rusisë. Radio Evropa e Lirë/Radio Liria dhe Zëri i Amerikës janë të financuara nga qeveria e Shteteve të Bashkuara. Në një inverviste nëpërmjet Skype-it me Zërin e Amerikës dje nga Londra, gazetari David Satter tha se në dhjetor ai ishte njoftuar se autoritetet ruse e kishin pranuar kërkesën e tij për vizë. Por kur shkoi në Ukrainë, ambasada e Rusisë atje ia mohoi vizën. Dje, Ministria e Jashtme e Rusisë tha se zoti Satter ishte ndaluar të hynte në Rusi për shkak të “shkeljeve të rënda” të rregullave të vizave. Ai i tha Zërit të Amerikës se ky veprim ishte i motivuar politikisht. Përgjatë viteve, zoti Satter ka kritikuar atë që ai e sheh si autoritarizëm të qeverisë ruse dhe korrupsion. Ai ka jetuar dhe punuar në Moskë dhe ka shkruar disa libra rreth Rusisë. Shtetet e Bashkuara thanë se janë të zhgënjyera që Russia i refuzoi vizën zotit Satter. Zëdhënësja e Departamentit të Shtetit Marie Harf: Vendimi i Rusisë për të ndalur hyrjen e zotit Satter, i marrë disa javë para fillimit të Lojrave Olimpike Dimërore në Soçi, ngjall kujtimet e Luftës së Ftohtë, kur dëbimi i gazetarëve nga Moska ishte diçka e zakonshme. Në një koment për CNN, ai tha se sulmet terroriste të muajit të shkuar në Volgograd janë një shenjë “ogurzezë” se zhvillimi i Lojrave në Soçi mund të çojë në një nga “katastrofat më të mëdha në historinë e Lojrave Olimpike.”